กรมฝนหลวง ร่วมมือหลายหน่วยจับมือเดินหน้า Road map สู้ภัยแล้ง โดยเฉพาะในปี 2562 ที่คาดการณ์สถานการณ์ภัยแล้งจะรุนแรงมากขึ้นจากฝนทิ้งช่วง
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยความร่วมมือ 3 หน่วยงาน ได้แก่ กรมฝนหลวงและการบินเกษตร คณะวิทยาศาสตร์ จุฬาลงกรณ์มหาวิทยาลัย สถาบันโลกร้อนศึกษาประเทศไทย และกรมทรัพยากรน้ำ กระทรวงทรัพยากรธรรมชาติและสิ่งแวดล้อม ในการร่วมมือกันเดินหน้ายุทธศาสตร์การทำงานและวางแผนการปฎิบัติการฝนหลวงให้สอดคล้องกับแผนบริหารจัดการน้ำ ทั้งในเชิงพื้นที่ ปริมาณ และคุณภาพน้ำ เพื่อแก้ไขและบรรเทาปัญหาภัยแล้งให้เกิดผลสูงสุด ผ่านการแลกเปลี่ยนข้อมูลทางวิชาการสนับสนุนทรัพยากรสำหรับภารกิจด้านการปฎิบัติการฝนหลวงเพื่อให้สามารถขยายขอบเขตการบริหารจัดการน้ำให้ครอบคลุมพื้นที่การเกษตรทั่วทั้งประเทศซึ่งมีพื้นที่การเกษตรที่อาศัยน้ำฝนกว่า 120 ล้านไร่         อธิบดีกรมฝนหลวงและการบินเกษตร กล่าวย้ำว่า สภาวะภัยแล้งนับเป็นภัยพิบัติทางธรรมชาติที่นับวันจะทวีความรุนแรง โดยเฉพาะในปี 2562 ที่มีการคาดการณ์ว่าสถานการณ์ภัยแล้งจะรุนแรงมากขึ้นซึ่งเกิดจากฝนทิ้งช่วงหรือฝนไม่ตกต้องตามฤดูกาล และจะส่งผลกระทบอย่างกว้างขวางต่อทุกภาคส่วน ดังนั้นการร่วมมือกันของหลายหน่วนงานอย่างใกล้ชิดจะสามารถรองรับภาวะวิกฤตและบรรเทาปัญหาความเดือดร้อนประชาชนชาวไทยจากการขาดแคลนน้ำได้อย่างมีประสิทธิภาพยิ่งขึ้น